पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. नकोदर रोड पर स्थित आरके ढाबा में रविवार की रात करीब दस बजे हंगामा हो गया। शहर के कई परिवारों के लोग खाना खा रहे थे, तभी दो टेबल पर बैठे लोग गुत्थमगुत्था हो गए। हंगामा इतना बढ़ा कि दोनों धड़ों ने अपने-अपने समर्थक ढाबे के बाहर बुला लिए। करीब दो सौ लोगों के जुट जाने की खबर पाकर थाना भार्गव कैंप की पुलिस मौके पर पहुंची। एक पक्ष के लोग तो परिवार के साथ पहले ही जा चुके थे। दूसरी पार्टी ने थाने आकर शिकायत देने की बात कही, लेकिन थाने पहुंचे नहीं।
ढाबे में मौजूद लोगों के अनुसार स्विफ्ट और सैंट्रो कार में आए दो परिवार एक साथ खाना खा रहे थे। दोनों ही परिवारों के मुखिया ने खूब शराब पी रखी थी। उनके ठीक सामने वाली टेबल पर तीन युवा और उनके साथ तीन लड़कियां बैठी थीं। उनमें से एक युवक दूसरे टेबल के पास खड़ा हो गया। तभी एक परिवार के मुखिया ने उसे वेटर कहकर बुलाया और ऑर्डर लाने को कहा। युवक ने पहले उसकी बात को इग्नोर कर दिया।
इसके बाद वह व्यक्ति उठा और उसने युवक को थप्पड़ मार दिया। उसने कहा कि इतनी देर से वेटर-वेटर कहकर आवाज लगा रहे हैं, पर वह सुन नहीं रहा। युवक ने कहा कि वह वेटर है ही नहीं, तो क्यों सुने उनकी बात। इस पर व्यक्ति ने कहा कि शक्ल तो वेटर जैसी ही लगती है। इसके बाद दोनों लोग झगडऩे लगे। मामला इतना बढ़ा कि दोनों ने ही अपने समर्थकों को बुला लिया।
हंगामा बढऩे पर थाना भार्गव कैंप के एसआई भूपिंदर सिंह अपनी टीम के साथ मौके पर पहुंचे। उन्होंने दोनों पक्ष से बात करनी चाही। लेकिन हंगामा करने वाली एक पार्टी अपनी-अपनी कार में बैठकर चली गई। युवक और उसके साथियों ने कहा कि वे अपने साथ हुए बुरे बर्ताव की शिकायत थाने में देंगे। वे अपनी सफारी गाड़ी में बैठकर थाने के लिए निकले, लेकिन देर रात तक थाने पहुंचे नहीं। ढाबा मालिक रमन बठला ने बताया कि झगड़ा हुआ था, लेकिन बाद में लोग बाहर निकल गए थे। वहीं, एसआई ने बताया कि उन्हें किसी पक्ष ने बयान नहीं दिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn